b'\n_START_ARTICLE_\nSpomenik mar\xc5\xa1alu Titu, Tivoli\n_START_SECTION_\nZgodovina\n_START_PARAGRAPH_\nSpomeniki je sestavljen iz bronaste celopostavne stoje\xc4\x8de figure Tita v uniformi in v \xc5\xa1kornjih, ogrnjenega z voja\xc5\xa1kim pla\xc5\xa1\xc4\x8dem in nizkega kamnitega podstavka. Kip je leta 1947 (prvi odlitek) izdelal hrva\xc5\xa1ki kipar Antun Augustin\xc4\x8di\xc4\x87. Nastal je po spominu na kip, ki ga je Augustin\xc4\x8di\xc4\x87 modeliral novembra 1943 v Jajcu. Ta osnutek je izgubljen. Po letu 1947 so odlili ve\xc4\x8d identi\xc4\x8dnih kipov. En odlitek iz leta 1948 so postavili v Kumrovcu, drugega so prinesli v Ljubljano, tretji je v Beogradu, eden v kiparjevi rojstni vasi, imajo ga v Beogradu. Ker po kongresu komunistov v Ljubljani kip mar\xc5\xa1ala ni ve\xc4\x8d mogel stati na Gospodarskem razstavi\xc5\xa1\xc4\x8du, so ga prenesli na rob Tivolija in ga leta 1961 odkrili pred tedanjim Muzejem revolucije, nad stopni\xc5\xa1\xc4\x8dem v osi glavnega vhoda muzeja. Po osamosvojitvi Slovenije je bil kip med prezidavo Cekinovega dvorca preseljen v skladi\xc5\xa1\xc4\x8de. Na lokaciji je nekaj let stala abstraktno obklesana skala. Kip so po osamosvojitvi prenesli na posestvo Brdo._NEWLINE_Leta 1983 je bil kip razgla\xc5\xa1en za zgodovinski spomenik.\n_START_SECTION_\nZanimivosti\n_START_PARAGRAPH_\nPove\xc4\x8dan celopostavni kip istega avtorja so brez ve\xc4\x8dje domi\xc5\xa1ljije postavili v Velenju, ko so ta rudarski kraj preimenovali v Titovo Velenje. Tedaj nekoliko arhai\xc4\x8dna figura je bila in ostala najve\xc4\x8dji figuralni Titov spomenik na svetu. V Sloveniji je bilo v javnih ustanovah, od \xc5\xa1ol do ljudske skup\xc5\xa1\xc4\x8dine in Ljubljanske banke veliko Titovih portretov in kiparskih upodobitev. Na javnem, odprtem prostoru Slovenije sta stala samo omenjena dva figuralna spomenika, oba delo Antuna Augustin\xc4\x8di\xc4\x87a. Leta 1984 so na\xc4\x8drtovali postavitev Titovega spomenika na ljubljanskem Trgu republike. Zamisel so opustili. Eden od slovenskih politikov je delno odrezan kip Augustin\xc4\x8di\xc4\x87a, torzo celopostavnega kipa, postavil na svoj vrt v Ljubljani. \xc5\xa0tevilna poprsja, delo razli\xc4\x8dnih avtorjev, iz \xc5\xa1ol, zavodov in podjetij so po osamosvojitvi Slovenije prenesli v muzeje.'